দুই খালিদে কত মিল! 
কোচ খালিদ জামিল ইস্টবেঙ্গল ড্রেসিং রুমে অসন্তোষ বাড়িয়ে তুলছেন। আর ফুটবলার খালিদ আউচো সংশয় বাড়িয়ে তুলছেন লাল-হলুদ শিবিরে। থুড়ি, বলা ভাল ইস্টবেঙ্গল-সমর্থকদের ধৈর্যচ্যুতি ঘটছে। এ কথা বলাই বাহুল্য। 

এই বিষয়ে অন্যান্য খবর

ইস্টবেঙ্গল ড্রেসিংরুমে অন্তর্ঘাত! শিকার স্বয়ং ডুডু! হারের পরেই বিস্ফোরক বিদেশি তারকা


কবে আসবেন উগান্ডার এই ফুটবলার? এই উত্তর এখন কারওর কাছে নেই। 
শনিবার খালিদ জামিলের ইস্টবেঙ্গল কোঝিকোড়ে মুখ থুবড়ে পড়েছে। সেই সঙ্গে আইলিগ জেতার দৌড় থেকেও হয়তো ছিটকে গেল। যদিও ক্ষীণ একটা আলোর রেখা দেখা যাচ্ছে, তবুও তা যথেষ্ট নয়। খালিদ জামিলের স্ট্র্যাটেজি নিয়ে প্রশ্ন, ফুটবলারদের মানসিকতা নিয়েই প্রশ্ন উঠে গেল কোঝিকোড়ে হারের পরে। 
গোকুলামের কাছে এদিন হারের পরে উগান্ডান ফুটবলার খালিদ আউচোর সঙ্গে যোগাযোগ করেছিল এবেলা.ইন। ইস্টবেঙ্গল যে হেরে গিয়েছে, সেই খবর তিনি জানতেন না। সবটা শোনার পরেই খালিদের প্রশ্ন, ‘‘ইস্টবেঙ্গলের পরের ম্যাচ কবে?’’ 
সূচি অনুযায়ী লাল-হলুদ-এর পরবর্তী ম্যাচ চলতি মাসের ২৪ তারিখ। প্রতিপক্ষ চেন্নাই সিটি। খালিদ আউচো বলছেন, ‘‘আগামী ম্যাচের আগেই আমি চলে আসব।’’ কবে যে তিনি আসবেন কেউ জানেন না।
ইস্টবেঙ্গলের শীর্ষ কর্তারাও জানেন না, উগান্ডা থেকে খালিদ কবে পা রাখবেন কলকাতায়। অবশ্য এখন এসেই বা হাতে ক’টা ম্যাচ পাবেন তিনি? এমন প্রশ্ন তো ফেসবুকে জুড়ে। কলকাতায় পা রেখেই তো তাঁকে মাঠে নামিয়ে দেওয়া হবে না! আইলিগ শেষ হলে রয়েছে সুপার কাপ। সেই টুর্নামেন্টের জন্যই হয়তো কর্তারা তাঁকে ভেবে রেখেছেন। 
এবারের আইলিগ-এ ইস্টবেঙ্গল কেমন খেলছে সে সম্পর্কে কোনও ধারণাই নেই খালিদ আউচোর। এবেলা.ইন-কে তিনি বলছিলেন, ‘‘আমি ইস্টবেঙ্গলের খেলা ইউটিউবে দেখেছি। কোন ম্যাচ দেখেছি সেটাও মনে করতে পারছি না।’’
এদিনের পরে ইস্টবেঙ্গলের হাতে রয়েছে আর তিনটি ম্যাচ। লিগ টেবলে নেরোকা একনম্বরে, মিনার্ভা রয়েছে দু’ নম্বরে। লাল-হলুদ তিন নম্বরে। আইলিগ কি আর জিততে পারবেন খালিদ জামিল? প্রশ্নটা করা হয়েছিল অন্য এক খালিদের কাছে। এড়িয়ে গিয়ে খালিদ আউচো বলছেন, ‘‘আমি তো এখন কলকাতায় নেই। তাই পরিস্থিতি বুঝতে পারছি না। আমি আগে যাই, সব দিক দেখি, তার পর না হয় বলা যাবে।’’ তিনি বলছেন বটে! কবে যে তিনি শহরে আসবেন, তা তো বোঝাই যাচ্ছে না। 
দুই খালিদই যে ধোঁয়াশা তৈরি করে রেখেছেন।